ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2394/97 υποβολή: Carmen Fraga Estιvez (PPE) προς την Επιτροπή (10 Iουλίου 1997)

Θέμα: Λήψη εμπορικών μέτρων κατά της Ονδούρας και του Παναμά σχετικά με την εισαγωγή κόκκινου τόνου

Στην ετήσια συνεδρίαση της ICCAT (Διεθνής Επιτροπή για τη Διατήτηση του Τόνου του Ατλαντικού) το Νοέμβριο του 1996, η εν λόγω οργάνωση ενέκρινε σύσταση με την οποία απαγορεύεται η εισαγωγή κόκκινου τόνου προερχόμενου από τα αλιεύματα της Μπελίζ και της Ονδούρας. Η σύσταση αυτή, η οποία εφαρμόζεται υποχρεωτικώς από τα συμβαλλόμενα μέρη, υποστηρίχθηκε από τη Γαλλία, την Ισπανία, την Πορτογαλία και το Ηνωμένο Βασίλειο, υπό την ιδιότητά τους ως μελών της ICCAT.

Δεδομένου ότι η εμπορική πολιτική αποτελεί αποκλειστική αρμοδιότητα της ΕΚ, τα κράτη μέλη τα οποία αφορά η υποχρέωση αυτή δεν μπορούν να τη θέσουν σε εφαρμογή, όσο η ΕΚ δεν έχει μετατρέψει τη συγκεκριμένη σύσταση σε κοινοτικό κανονισμό, γεγονός που δεν έχει συμβεί μέχρι αυτή τη στιγμή.

Δεδομένου ότι η προαναφερθείσα σύσταση προβλέπεται να τεθεί σε ισχύ τον ερχόμενο Αύγουστο, ερωτάται η Επιτροπή ποιοι είναι οι λόγοι για τους οποίους δεν έχει υποβάλει πρόταση κανονισμού, καθώς και τι μπορούν να κάνουν τα κράτη μέλη που είναι συμβαλλόμενα μέρη, προκειμένου να τηρήσουν τις υποχρεώσεις που απορρέουν από την ιδιότητά τους ως μελών της ICCAT;

Κοινή απάντηση του κ. Bonino εξ ονόματος της Επιτροπής στις γραπτές ερωτήσεις E-2394/97 και E-2422/97 (17 Σεπτεμβρίου 1997)

Η Επιτροπή συμμερίζεται την άποψη του Αξιότιμου Μέλους του Κοινοβουλίου, σύμφωνα με την οποία, η θέση σε εφαρμογή της σύστασης της διεθνούς επιτροπής για τη διατήρηση του τόνου του Ατλαντικού (ICCAT), η οποία ζητά από τα συμβαλλόμενα μέρη της να λάβουν απαγορευτικά μέτρα για την εισαγωγή του κόκκινου τόνου της Μπελίζ και της Ονδούρας, εναπόκειται στην κοινοτική αρμοδιότητα, εφόσον τα αντίστοιχα μέτρα θα ληφθούν από τα κράτη μέλη.

Η Επιτροπή προτίθεται να υποβάλει, το συντομότερο δυνατό, προτάσεις οι οποίες αποσκοπούν στην θέσπιση από την Κοινότητα συστάσεων της ICCAT με θέμα τον κόκκινο τόνο.
ΓΡΑΠΤΗ ΕΡΩΤΗΣΗ αρ θ. 2114/97 του Hiltrud BREYER προς το Συμβούλ ο. "Novel -Food"- Κανονισμός αριθ. 258/97 - Έγκριση μέσω της εγγραφής στον κατάλογο ποικιλιών



Επίσημη Εφημερίδα αριθ. C 102 της 03/04/1998 σ. 0015



ΓΡΑΠΤΗ ΕΡΩΤΗΣΗ E-2114/97 υποβολή: Hiltrud Breyer (V) προς το Συμβούλιο (24 Iουνίου 1997) Θέμα: «Novel -Food»- Κανονισμός αριθ. 258/97 - Έγκριση μέσω της εγγραφής στον κατάλογο ποικιλιών Απαιτείται στο μέλλον ιδιαίτερη έγκριση και άδεια για διαγονιδιακά φυτά εκτός από την εγγραφή τους στον κοινό κατάλογο ποικιλιών; Απάντηση (31 Οκτωβρίου 1997) Ο κανονισμός 258/97 δεν αφορά τα φυτά διαγονιδιακά ή μη, αυτά καθ' εαυτά, αλλά τα τρόφιμα και τα συστατικά τροφίμων σύμφωνα με τις διασαφηνίσεις που περιλαμβάνονται στο άρθρο 1.
ΓΡΑΠΤΗ ΕΡΩΤΗΣΗ E-2671/97 υποβολή: Jessica Larive (ELDR) και Jan Wiebenga (ELDR) προς την Επιτροπή (1 Σεπτεμβρίου 1997)

Θέμα: Επιλογή γλώσσας από ολλανδό Επίτροπο σε σημαντικό λόγο

Στις 16 Ιουλίου 1997, ο ολλανδός Επίροπος Hans van den Broek απευθύνθηκε στη σύνοδο της Ολομέλειας του Ευρωπαϊκού Κοινοβουλίου στο Στρασβούργο σχετικά με το θέμα Agenda 2000, μιλώντας στην αγγλική γλώσσα.

Η Ολλανδία ζητεί με επιμονή ανέκαθεν, και κατά τη διάρκεια της ολλανδικής Προεδρίας, τη διατήρηση των 11 επίσημων γλωσσών. Η γλώσσα είναι η έκφραση του ιδίου πολιτισμού και της συγκεκριμένης ταυτότητας. Επιπλέον, η Ολλανδία ζήτησε δικαίως, κατά τη διατύπωση της Συνθήκης του Άμστερνταμ, κάθε κράτος μέλος να διατηρεί το δικό του επίτροπο. Παρόλο που η Ευρωπαϊκή Επιτροπή αποτελεί ένα σώμα, τούτο είναι σημαντικό για τον προσδιορισμό της ταυτότητας των ολλανδών πολιτών με τις μακρυνές Βρυξέλλες.

Γιατί ο Επίτροπος κ. van den Broek δεν απευθύνθηκε στο ακροατήριό του στη μητρική του γλώσσα;

Απάντηση του κ. Van den Broek εξ ονόματος της Επιτροπής (14 Οκτωβρίου 1997)

Η Επιτροπή συμμερίζεται απολύτως την άποψη των αξιότιμων μελών του Κοινοβουλίου ότι η γλώσσα αποτελεί έκφραση του πολιτισμού και της ταυτότητας ενός κράτους. Η Επιτροπή θεωρεί, επίσης, ιδιαίτερα σημαντική τη σαφή ενημέρωση των Ευρωπαίων πολιτών σχετικά με τη δράση της Επιτροπής.

Η Επιτροπή οφείλει, ωστόσο, να υπενθυμίσει στο αξιότιμο μέλος του Κοινοβουλίου ότι, όταν τα μέλη της απευθύνονται σε κάποιο άλλο κοινοτικό όργανο, μοναδική τους υποχρέωση είναι να χρησιμοποιήσουν μία από τις επίσημες γλώσσες της Κοινότητας.
ΓΡΑΠΤΗ ΕΡΩΤΗΣΗ E-1782/97 υποβολή: Manuel Porto (PPE) προς το Συμβούλιο (27 Μαΐου 1997)

Θέμα: Μονόπλευρη παραχώρηση στο πλαίσιο της Συμφωνίας του Γύρου της Ουρουγουάης

Το διεθνές εμπόριο πρέπει να βασίζεται σε σαφώς προκαθορισμένους και εφαρμοζόμενους κανόνες διότι μόνο υπ' αυτές τις προϋποθέσεις δύνανται οι οικονομικοί παράγοντες να προγραμματίζουν με ασφάλεια τις δραστηριότητές τους.

Όλως ιδιαιτέρως, κατά το γύρο της Ουρουγουάης, οι χώρες της Ευρωπαϊκής Ένωσης κατέβαλλαν, μεγάλες προσπάθειες για άνοιγμα όσον αφορά τις εισαγωγές στον τομέα της κλωστοϋφαντουργίας και των ειδών ένδυσης και τούτο παρόλον ότι ήταν γνωστό πως διεκυβεύοντο πολλές εκατοντάδες χιλιάδων θέσεις απασχόλησης. Για το λόγο αυτό συμφωνήθηκε μία σταδιακή διαδικασία, ούτως ώστε να υπάρξουν προοπτικές για τις αναγκαίες αναδιαρθρώσεις και μετατροπές.

Πως εξηγείται όμως τώρα η υποχώρηση ως προς αυτό το οποίο ήδη είχε εξασφαλισθεί;

Συγκεκριμένα δε, πως εξηγείται το γεγονός ότι η μία πλευρά εδέχθη να μη τηρηθεί μία συμφωνία, με αποτέλεσμα να ζημιωθούν χώρες και περιφέρειες από τις πλέον άπορες, αποσκοπώντας σε ορισμένα πλεονεκτήματα για τις εξαγωγές από χώρες και περιφέρειες πλέον εύπορες;

Απάντηση (10 Νοεμβρίου 1997)

Το Συμβούλιο υπενθυμίζει τη σημασία που αποδίδει στην υπαγωγή των κλωστοϋφαντουργικών προϊόντων και των ειδών ένδυσης στους κανόνες και τις πειθαρχίες του GATT 1994, υπό τους όρους που προβλέπονται στη «Συμφωνία για τα κλωστοϋφαντουργικά προϊόντα και τα είδη ένδυσης». Το Συμβούλιο εφιστά την προσοχή στο γεγονός ότι η εν λόγω Συμφωνία προβλέπει πως η υπαγωγή αυτή θα γίνει προοδευτικά, κατά τη διάρκεια μεταβατικής περιόδου 10 ετών, ώστε η κοινοτική βιομηχανία να προσαρμοσθεί βαθμιαία στους νέους διεθνείς όρους ανταγωνισμού.

Υπό αυτήν την έννοια, το Συμβούλιο θέσπισε τις απαιτούμενες κανονιστικές διατάξεις προς υλοποίηση της δέσμευσης που ανέλαβε η Κοινότητα στα πλαίσια της ίδιας Συμφωνίας, συμπεριλαμβανομένων εκείνων που είναι απαραίτητες για την ορθή διαχείριση των ποσοστώσεων εισαγωγών από τις τρίτες χώρες.

Εξ άλλου, η έκδοση του Κανονισμού (ΕΚ) 825/95 του Συμβουλίου για τη χορήγηση κοινοτικής χρηματοδοτικής συνδρομής 400 εκατομμυρίων Ecu, για την περίοδο 1995-1999 υπέρ της Πορτογαλίας, για την εφαρμογή ειδικού προγράμματος εκσυγχρονισμού της βιομηχανίας κλωστοϋφαντουργικών προϊόντων και ειδών ένδυσης, υλοποιεί επίσης τη δέσμευση την οποία έχει αναλάβει το Συμβούλιο έναντι της Πορτογαλίας, και αποτελεί έκφραση του ιδιαίτερου ενδιαφέροντός του για τη δημιουργία των κατάλληλων προϋποθέσεων προς ελαχιστοποίηση των δυσχερειών που απειλούν να πλήξουν τις φτωχότερες περιοχές της Κοινότητας.
ΓΡΑΠΤΗ ΕΡΩΤΗΣΗ E-1839/97 υποβολή: Pasqualina Napoletano (PSE) προς την Επιτροπή (28 Μαΐου 1997)

Θέμα: Οι ενισχύσεις της Ευρωπαϊκής Ένωσης στην Ιταλία

Ποιές ήταν οι ενισχύσεις που χορήγησε η Ευρωπαϊκή Ένωση στην Ιταλία το 1994, 1995 και 1996 ως επιχορηγήσεις αρχής, ανάληψης υποχρεώσεων και πληρωμής για τις ακόλουθες πολιτικές;

ΚΑΠ-Εγγυήσεις Διαρθωτικά Ταμεία Έρευνα και Τεχνολογική Ανάπτυξη Διευρωπαϊκά Δίκτυα Περιβάλλον Μικρομεσαίες επιχειρήσεις Πολιτισμό

Θα ήταν δυνατόν να απεικονισθούν τα στοιχεία αυτά με συγκεκριμένα και επιτυχημένα παραδείγματα, ακόμα και με τη βοήθεια φυλλαδίων που υπάρχουν για τις διάφορες πολιτικές;

Τί τεχνικά μέσα (βάση δεδομένων, Internet-Europa) διαθέτει η Επιτροπή για να ανακοινώνει στο ευρύ κοινό αυτές τις δημοσιονομικές παρεμβάσεις;

Συμπληρωματική απάντηση του κ. Santer εξ ονόματος της Επιτροπής (18 Νοεμβρίου 1997)

Το αξιότιμο μέλος του Κοινοβουλίου παρακαλείται να συμβουλευθεί τη μελέτη σχετικά με τις συνεισφορές στον κοινοτικό προϋπολογισμό, η οποία διαβιβάσθηκε στο Κοινοβούλιο στις 14 Οκτωβρίου 1997 ((SEC (97) 1918. )).

Όσον αφορά την εκτέλεση των διαρθρωτικών ταμείων στην Ιταλία κατά τη διάρκεια των ετών 1994 έως 1996, το αξιότιμο μέλος θα βρει τα σχετικά στοιχεία στην 6η, 7η και 8η ετήσια έκθεση σχετικά με την εφαρμογή των εν λόγω ταμείων.

Η Επιτροπή (Γενική Διεύθυνση «Περιφερειακή πολιτική και συνοχή») διαθέτει βάση δεδομένων που περιέχει περίπου χίλια παραδείγματα σχετικά με την πληροφόρηση για τα σχέδια που έχουν επιλεγεί και συγχρηματοδοτηθεί από το ΕΤΠΑ. Έχουν επιλεγεί 36 σχέδια τα οποία ενσωματώθηκαν στη δημοσίευση «Ιστορία των περιφερειών» (ένα αντίτυπο διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου) που διανέμεται δωρεάν. Άλλωστε, η Επιτροπή βρίσκεται στο στάδιο της έκδοσης φυλλαδίων ανά κράτος μέλος όπου παρουσιάζονται και άλλα σχέδια.

Σχετικά με τα επιχειρησιακά προγράμματα που συγχρηματοδοτούνται από το ΕΤΠΑ και εγκρίνονται από την Επιτροπή, η τελευταία τα ανακοινώνει σε πραγματικό χρόνο στην ενημερωτική επιστολή της «Inforegio News» που δημοσιεύεται σε έντεκα γλώσσες. Η επιστολή αυτή διατίθεται επίσης στο Internet, ενσωματωμένη στους εξυπηρετητές Europa και Europa Plus. Στους εν λόγω εξυπηρετητές, υπάρχει μια βάση δεδομένων «ERDF programmes» (http://www.cc.cec:8080/en/comm/dg16/re-prog/rphome.htm) όπου γίνεται συνοπτική περιγραφή κάθε προγράμματος και παραπομπή στην αρμόδια για την εκτέλεσή του αρχή.
ΓΡΑΠΤΗ ΕΡΩΤΗΣΗ E-2757/97 υποβολή: Gerhard Schmid (PSE) προς την Επιτροπή (1 Σεπτεμβρίου 1997)

Θέμα: Τα σχέδια της NASA για τον εξερευνητικό δορυφόρο Cassini-Huygens

Στο πλαίσιο των σχεδίων για τον εξερευνητικό δορυφόρο Cassini-Huygens, η NASA προτίθεται να εκτοξεύσει τον συγκεκριμένο δορυφόρο στο διάστημα με τη βοήθεια ενός πυραύλου Τιτάν-IV ο οποίος θα κινείται με πλουτώνιο.

1. Γνωρίζει η Επιτροπή τα σχέδια αυτά;

2. Υποστηρίζονται τα σχέδια με κοινοτικές πιστώσεις;

3. Πώς εκτιμά η Επιτροπή τους κινδύνους της αποστολής αυτής;

4. Προτίθεται η Επιτροπή να ασκήσει πίεση στην κυβέρνηση των ΗΠΑ ώστε να χρησιμοποιηθούν ακίνδυνες εναλλακτικές λύσεις, όπως ηλιακοί συλλέκτες;

Απάντηση του κ.Bangemann εξ ονόματος της Επιτροπής (16 Οκτωβρίου 1997)

Η Επιτροπή έχει υπόψη της την χθεσινή εκτόξευση του εξερευνητικού δορυφόρου Cassini/Huyghens υπό την καθοδήγηση των Ηνωμένων Πολιτειών, η οποία έχει ως σκοπό την εξερεύνηση του πλανήτη Κρόνου για τετραετή αναγνωριστική περίοδο (Cassini) και την προσγείωση του εξερευνητικού δορυφόρου Huyghens του Ευρωπαϊκού Οργανισμού Διαστήματος (ΕΟΔ) στην σελήνη Τιτάνα του εν λόγω πλανήτη.

Ο ΕΟΔ παρέχει τον εξερευνητικό δορυφόρο Huyghens (πρώτος συμβαλλόμενος η Daimler Benz Aerospace) ως τμήμα του διαπλανητικού εξερευνητικού τμήματος του επιστημονικού της προγράμματος. Υπάρχει επίσης ιταλική εθνική συμμετοχή στο κυρίως διαστημόπλοιο βάσει διμερούς συμφωνίας με την National aeronautics and space administration (NASA), την αμερικανική υπηρεσία διαστήματος. Δεν υπάρχει άμεση συμμετοχή της Επιτροπής.

Η Επιτροπή επανεξέτασε τα διαθέσιμα στοιχεία σχετικά με τους πιθανούς κινδύνους της αποστολής, οι οποίοι προέρχονται ιδίως από τη χρήση, με σκοπό τη δημιουργία της απαραίτητης ηλεκτρικής ενέργειας επί του οχήματος, θερμοηλεκτρικών γεννητριών ραδιοϊσοτόπων (RTGs) οι οποίες στηρίζονται στην παραγόμενη από τη διάσπαση του πλουτωνίου θερμότητα για την παραγωγή της απαιτούμενης ηλεκτρικής ενέργειας, και έκρινε ότι ο κίνδυνος έχει συγκρατηθεί σε αποδεκτό επίπεδο. Η τελική απόφαση για την εκτόξευση ενέπιπτε στις αμερικανικές αρχές και ελήφθη από τον αμερικανό Πρόεδρο και όχι στο επίπεδο της NASA.

Η διοίκηση του ΕΟΔ διαβεβαίωσε την Επιτροπή ότι οι ηλιακοί συλλέκτες δεν αποτελούσαν εναλλακτική δυνατότητα για την παραγωγή ηλεκτρικής ενέργειας στην αποστολή Cassini/Huyghens. Πρόκειται για ιδιαίτερα σημαντικό στοιχείο δεδομένου ότι οι ηλιακοί συλλέκτες που αναφέρθηκαν τόσο στις ΗΠΑ όσο και στην Ευρώπη ως δυνατή εναλλακτική λύση αντί της χρήσης των RTGs έχουν αναπτυχθεί από τον ΕΟΔ και την Ιταλία.
ΓΡΑΠΤΗ ΕΡΩΤΗΣΗ E-2923/97 υποβολή: Patricia McKenna (V) προς την Επιτροπή (17 Σεπτεμβρίου 1997)

Θέμα: Πλουτώνιο στα δόντια εφήβων στην Ιρλανδία και στη Βρετανία

Σε μελέτη, που διεξήχθη κατ' εντολή του Υπουργείου Υγείας της Βρετανίας, εντοπίστηκε πλουτώνιο στα δόντια εφήβων στην Ιρλανδία και στη Βρετανία, με υψηλότερο ποσοστό σε όσους κατοικούν κοντά στο πυρηνικό συγκρότημα Sellafield.

Για τη μελέτη, η οποία δημοσιεύτηκε στο Science of the Total Environment, εξετάστηκε δείγμα 3.300 δοντιών, που εξήχθησαν από εφήβους κατά τη διάρκεια ορθοδοντικής θεραπείας, από το Wexford έως το Antrim της Ιρλανδίας και από το Kent της Αγγλίας ως τα Highlands της Σκωτίας. Ο μέσος όρος πλουτωνίου ήταν 7 χιλιομπεκερέλ ανά χγρ. σε ακτίνα 75 χιλιομέτρων από το Sellafield, 5 χιλιομπεκερέλ ανά χγρ. σε ακτίνα 75 έως 225 χιλιομέτρων και 3 χιλιομπεκερέλ σε περισσότερα από 225 χιλιόμετρα.

Ο Nick Priest, ο οποίος διεξήγαγε την έρευνα ως επικεφαλής της βιοϊατρικής έρευνας στην AEA Technology στο Harwell, συμπέρανε ότι το πλουτώνιο που βρέθηκε στα δείγματα προήλθε «σχεδόν σίγουρα» από αέριες εκπομπές του Sellafield. Άλλη πιθανότητα, δήλωσε, ήταν να παρασύρθηκαν μέσω του αέρα σωματίδια των θαλασσίων αποβλήτων του Sellafield από την ιρλανδική θάλασσα σε μορφή αφρού θαλάσσης και να εισπνεύσθηκαν, μπαίνοντας έτσι στην κυκλοφορία του αίματος, καταλήγοντας στα οστά, στα δόντια και το συκώτι.

Έχει μελετήσει η Επιτροπή το πόρισμα αυτής της έκθεσης; Έχει κάνει κάποιο διάβημα στις βρετανικές αρχές σχετικά με αυτήν;

Τι είδους δράση προτίθεται να αναλάβει όσον αφορά αυτή τη μελέτη και πώς θα εξασφαλίσει ότι δεν θα προκληθεί περαιτέρω ραδιενεργή μόλυνση στο Sellafield;

Απάντηση της κας Bjerregaard εξ ονόματος της Επιτροπής (20 Οκτωβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτησή του Η-656/97 κατά την ώρα των ερωτήσεων της συνόδου του Σεπτεμβρίου 1997 ((Συζητήσεις του Κοινοβουλίου (Σεπτεμβρίου 1997). ))του Κοινοβουλίου.
ΓΡΑΠΤΗ ΕΡΩΤΗΣΗ E-2641/97 υποβολή: Luigi Vinci (GUE/NGL) προς την Επιτροπή (1 Σεπτεμβρίου 1997)

Θέμα: Προγράμματα RESIDER I και II στη Λομβαρδία

Τα κοινοτικά προγράμματα RESIDER I και II υποστηρίζουν τις στρατηγικές μετατροπής της βιομηχανίας στις περιοχές όπου η χαλυβουργία γνωρίζει ύφεση και όπου υπάρχουν εγκαταλελειμένες εγκαταστάσεις,ενθαρρύνοντας κυρίως τη δημιουργία ΜΜΒ/ΜΜΕ προκειμένου να αυξηθεί το ποσοστό απασχόλησης στις εν λόγω περιοχές:Τέτοια φαίνεται να είναι η περίπτωση ορισμένων περιοχών στην περιφέρεια της Λομβαρδίας,όπως της κοινότητας του Sesto San Giovanni,Brascia και μερικών κοινοτήτων στην επαρχία Bergamo και Brascia. Ωστόσο στην περιοχή Sebino-Valle Camonica τα κονδύλια του Resider χρησιμοποιήθηκαν για να γίνουν έργα που δεν έχουν τίποτα να κάνουν με το πνεύμα και το γράμμα του προγράμματος,όπως το πολυλειτουργικό κέντρο Συνεδρίων του Darfo Boario Terme,το παγοδρόμιο του Ponte de Legno και μια κλειστή πισίνα στο Lovere.Είναι πασιφανές οτι αυτά τα έργα δεν οδήγησαν στην επαναπρόσληψη του προσωπικού που αποκλείσθηκε απο την παραγωγική διαδικασία στον τομέα της χαλυβουργίας. Εν τω μεταξύ στίς 25.10.1996 η Giunta Regionale της περιφέρειας της Λομβαρδίας προκήρυξε διαγωνισμό για την ανάληψη έργου με κονδύλια του προγράμματος Resider II(1994-97) τα οποία υπάρχει ο κίνδυνος να χορηγηθούν για έργα που δεν έχουν καμία σχέση με τη βιομηχανική μετατροπή στον τομέα της χαλυβουργίας.

1. Προτίθεται η Επιτροπή να διενεργήσει ελέγχους για να διαπιστώσει πώς επενδύθηκαν τα κονδύλια του Resider στην περιοχή της Λομβαρδίας; Ποιοί έλεγχοι θα διεξαχθούν και πότε;

2. Δεν θεωρεί η Επιτροπή απαραίτητο να εξακριβώσει τον αντίκτυπο που έχουν στην απασχόληση οι επενδύσεις που έγιναν και να θέσει ως προυπόθεση για τη χορήγηση νέων κοινοτικών πιστώσεων την κατάρτιση ενός πραγματικού σχεδίου προώθησης της απασχόλησης, το οποίο θα είναι κοινωνικά επωφελές καθώς και ενός σχεδίου απορρόφησης του εργατικού δυναμικού που αποκλείσθηκε απο τον τομέα της χαλυβουργίας;

Απάντηση της κ. Wulf-Mathies εξ ονόματος της Επιτροπής (24 Σεπτεμβρίου 1997)

Η Επιτροπή επιβλέπει την εφαρμογή των προγραμμάτων RESIDER μέσω των επιτροπών ελέγχου που συστάθηκαν γι'αυτόν ακριβώς το σκοπό, στα πλαίσια των κανονισμών των διαρθρωτικών ταμείων. Παράλληλα, διενεργεί επιτόπιους ελέγχους επιχειρήσεων, βάσει των εν λόγω κανονισμών.

Όσον αφορά την εφαρμογή των προγραμμάτων RESIDER στην Ιταλία, τα έργα, στα οποία αναφέρεται το αξιότιμο μέλος του κοινοβουλίου, προβλέπονται από τους όρους των επιχειρησιακών προγραμμάτων που ενέκρινε η Επιτροπή, σύμφωνα με εκ των προτέρων αποτίμησή τους. Τα προγράμματα αυτά τηρούν τις κατευθυντήριες γραμμές της Επιτροπής σχετικά με την εν λόγω κοινοτική πρωτοβουλία, η οποία στοχεύει στην ενθάρρυνση της οικονομικής μετατροπής σε περιοχές όπου η χαλυβουργία παρακμάζει, κυρίως μέσω της προώθησης νέων οικονομικών δραστηριοτήτων και της αναβάθμισης του περιβάλλοντος.

Οι πληροφορίες που διαθέτει η Επιτροπή, σχετικά με το πρόγραμμα RESIDER I στη Λομβαρδία, καταδεικνύουν ότι έχουν δημιουργηθεί πάνω από 600 νέες θέσεις εργασίας στις περιοχές όπου εφαρμόζεται το πρόγραμμα, γεγονός που υποδηλώνει ότι η στρατηγική που ακολουθείται είναι ιδιαίτερα επιτυχής.
ΓΡΑΠΤΗ ΕΡΩΤΗΣΗ E-2587/97 υποβολή: Hilde Hawlicek (PSE) προς την Επιτροπή (29 Iουλίου 1997)

Θέμα: Ενιαία πρόσβαση και νομική αξίωση για περαιτέρω εκπαίδευση στην Ευρώπη

Η Ευρωπαϊκή Επιτροπή (ΓΔ ΧΧΙΙ) δημοσίευσε στις 30.4.1997 έκθεση για την πρόσβαση στην επαγγελματική μετεκπαίδευση στην Ενωση (CΟΜ(97)180 τελ.). Στο κεφάλαιο ΙΙΙ - συμπεράσματα και κατευθυντήριες γραμμές - αυτής της έκθεσης, ορίζεται ως κοινοτικός στόχος η περαιτέρω βελτίωση της πρόσβασης στην μετεκπαίδευση και η μείωση της άνισης πρόσβασης για εργαζόμενες. Ως μέσο, προκειμένου να επιτευχθεί αυτός ο στόχος, διαβλέπει η Επιτροπή την θέσπιση νομικής πράξεως.

Σε ποιό βαθμό σχεδιάζει η Επιτροπή να επεξεργασθεί οδηγία, η οποία θα ρυθμίζει την πρόσβαση στην μετεκπαίδευση νομοθετικά σε ευρωπαϊκό επίπεδο, προκειμένου να διασφαλισθεί σε όλες τις εργαζόμενες (στην Ευρώπη), μία πρόσβαση ίσων ευκαιριών στην επαγγελματική μετεκπαίδευση;

Απάντηση της κας Cresson εξ ονόματος της Επιτροπής (7 Οκτωβρίου 1997)

Στο πλαίσιο της διαδικασίας εφαρμογής της σύστασης του Συμβουλίου της 30ής Ιουνίου 1993, η Επιτροπή παρουσίασε έκθεση για την πρόσβαση στη συνεχή επαγγελματική κατάρτιση. Η έκθεση αυτή στοχεύει κυρίως να παρέχει σε όλους τους κοινοτικούς συντελεστές στοιχεία για μελέτη και με αυτό τον τρόπο να συμβάλει στη συζήτηση σχετικά με τη συνεχή επαγγελματική κατάρτιση στην Ευρώπη.

Ολοκληρώνοντας την έκθεση αυτή, η Επιτροπή έθεσε ένα περιορισμένο αριθμό προσανατολισμών τους οποίους κρίνει σκόπιμους προκειμένου να εξασφαλίζεται η συνέχιση και η πρόοδος της κοινοτικής δράσης στον τομέα της συνεχούς κατάρτισης.

Έτσι, ο πρώτος προσανατολισμός δράσης θέτει ως κοινοτικό στόχο τη «συνέχιση της προόδου της πρόσβασης στη συνεχή κατάρτιση και τον περιορισμό των ανισοτήτων όσον αφορά την πρόσβαση για τους εργαζομένους, έτσι ώστε να δοθεί προώθηση σε μια στρατηγική πρόσβασης στα προσόντα στην Ευρωπαϊκή Ένωση».

Οι προσανατολισμοί αυτοί θα υποκινήσουν συζητήσεις με τα οικεία κοινοτικά όργανα. Με βάση αυτές τις συζητήσεις, η Επιτροπή θα προτείνει μια δέσμη μέτρων για την εφαρμογή των προσανατολισμών. Η νομική φύση της σχετικής πράξης θα εξαρτηθεί από τους προς επίτευξη στόχους.

Λαμβάνοντας υπόψη τη σημασία των κοινωνικών εταίρων στον τομέα της συνεχούς κατάρτισης, η Επιτροπή σκοπεύει να επιδιώξει τη διεξαγωγή διαβουλεύσεων με τους κοινωνικούς εταίρους σχετικά με την παρακολούθηση της έκθεσης πριν παρουσιάσει σχετική πρόταση. Για το σκοπό αυτό έχει απευθύνει πρόσκληση για διαβούλευση στους κοινωνικούς εταίρους.

Επειδή οι συζητήσεις δεν έχουν ακόμη ξεκινήσει, δεν είναι γνωστή η μορφή την οποία θα λάβει η ενλόγω πράξη 7 ήδη, πάντως, η γνώμη της συμβουλευτικής επιτροπής για την επαγγελματική κατάρτιση (ΣΕΕΚ) σχετικά με την έκθεση για την πρόσβαση στη συνεχή κατάρτιση έχει δείξει ότι οι εκπρόσωποι των εργοδοτών και των συνδικαλιστικών οργανώσεων δεν τάσσονται, βραχυπρόθεσμα, υπέρ της έγκρισης ενός δεσμευτικού κοινοτικού κειμένου σχετικά με την πρόσβαση στη συνεχή κατάρτιση.

Όπως και αν έχουν τα πράγματα, και ανεξαρτήτως της νομικής μορφής που θα λάβει η πράξη που θα εγκριθεί, το περιεχόμενό της θα συνυπολογίζει το θέμα της ισότητας των ευκαιριών.
ΓΡΑΠΤΗ ΕΡΩΤΗΣΗ E-2864/97 υποβολή: David Hallam (PSE) προς την Επιτροπή (11 Σεπτεμβρίου 1997)

Θέμα: Μεταφορά ζώντων πουλερικών

Έχει καταλήξει η Επιτροπή στο συμπέρασμα ότι το άρθρο 39, παράγραφος 3 Α της Ευρωπαϊκής Σύμβασης για την Προστασία των Ζώων κατά τη Μεταφορά (19.12.1968) είναι παράλογο εφόσον καθορίζει ανώτατο όριο 12 ωρών για τη μεταφορά ζώντων ζώων, λαμβάνοντας υπόψη ότι τα κοτόπουλα, οι πάπιες, οι χήνες και οι γαλοπούλες δεν τρώνε και δεν πίνουν στο χώρο που κουρνιάζουν;

Μήπως πιστεύει η Επιτροπή ότι εφόσον στις ορεινές περιοχές και στα νησιά της Σκωτίας τα πτηνά κουρνιάζουν έως και 18 ώρες το χειμώνα όταν επικρατεί σκοτάδι χωρίς τροφή και νερό, και ότι τα πουλιά που κλωσσούν ενδέχεται να στερούνται την τροφή επί μεγαλύτερα διαστήματα, τα πτηνά που μεταφέρονται σε σκοτεινό χώρο επί διάστημα μεγαλύτερο των 12 ωρών δεν πρόκειται να υποστούν καμία ζημία;

Πρόκειται η Επιτροπή να εξετάσει το ενδεχόμενο τροποποίησης της ισχύουσας νομοθεσίας στον τομέα αυτό που χρησιμοποιεί το 12ωρο ανώτατο όριο το οποίο καθορίζει η προαναφερθείσα Ευρωπαϊκή Σύμβαση;

Τί μέτρα έχει λάβει ή πρόκειται να λάβει η Επιτροπή για να ζητεί τη γνώμη ανεγνωρισμένων ΜΚΟ κατά τη λήψη αποφάσεων στον τομέα αυτό;

Απάντηση του κ. Fischler εξ ονόματος της Επιτροπής (8 Οκτωβρίου 1997)

Το άρθρο 39 παράγραφος 3 σημείο α) της Ευρωπαϊκής Σύμβασης για την προστασία των ζώων κατά τη διάρκεια διεθνών μεταφορών δεν ορίζει ανώτατο όριο 12 ωρών για τη μεταφορά ζώντων πουλερικών. Προβλέπει την παροχή, κατά τη διάρκεια της μεταφοράς, κατάλληλης τροφής και, αν κρίνεται απαραίτητο, νερού σε επαρκείς ποσότητες, εκτός εάν το ταξίδι έχει διάρκεια μικρότερη των 12 ωρών. Η Επιτροπή δεν έχει λόγους να αμφισβητήσει τα ανωτέρω και δεν προτίθεται να τροποποιήσει τις διατάξεις της οδηγίας 91/628/ΕΟΚ του Συμβουλίου για την προστασία των ζώων κατά τη μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ ((ΕΕ L 340 της 11.12.1991, όπως τροποποιείται από την οδηγία 95/29/ΕΚ του Συμβουλίου (ΕΕ l 148 της 30.06.1995). )) που προβλέπονται από τη Σύμβαση.

Η Επιτροπή δεν έχει στοιχεί βάσει των οποίων θεωρείται ότι ο μεταβολισμός των ζώντων πουλερικών κατά τη διάρκεια της μεταφοράς δε διαφέρει από το μεταβολισμό κατά το κούρνιασμα ή την επώαση. Θα πρέπει να σημειωθεί ότι, σύμφωνα με το άρθρο 16 της οδηγίας 91/628/ΕΟΚ, όπως τροποποιείται από την οδηγία 95/29/ΕΚ, τα κράτη μέλη μπορούν να παρεκκλίνουν από τις διατάξεις της οδηγίας προκειμένου να λαμβάνεται υπόψη η μεγάλη απόσταση ορισμένων περιοχών τους.

Η Επιτροπή συμβουλεύεται τακτικά μη κρατικούς οργανισμούς σχετικά με την πολιτική που πρέπει να ακολουθήσει στον τομέα της προστασίας των ζώων και, συγκεκριμένα, τον ευρωπαϊκό οργανισμό στον οποίο συμμετέχουν ομάδες για την προστασία των ζώων, που συναποτελούν την Ευρωομάδα για την προστασία των ζώων.